|  |  |
| --- | --- |
| ***ОСП 2023-2027 г.*** |  |

**1.** **Еко схемата за запазване и възстановяване на почвения потенциал (насърчаване на зелено торене и органично наторяване) в периода 2023-2027 г. е насочена към запазване и повишаване на количеството на хранителни вещества в почвата чрез внасянето на органична материя в максимално подходящ вид и качество за почвата.** Посредством интервенцията се таргетира намаляването на количествата изкуствени торове, прилагани на земеделските земи чрез заместването им с органични подобрители. Интервенцията е приложима за обработваеми земи, трайни насаждения и постоянно затревени площи. Еко схемата е допустима за прилагане върху различните типове земеделски площи в стопанството. Земеделският стопанин доброволно решава с кои площи да участва в еко схемата без задължението да е приложимо за цялата площ на стопанството. Върху една земеделска площ може да се получи подпомагане само за една от възможните опции на изброените практики. Земеделските стопани прилагат върху земеделските площи в своите стопанства, с които избират да участват в еко схемата земеделски практики, благоприятни за климата и околната среда, от изброените: А) Внасяне на хранителни вещества в почвата чрез отглеждане на непроизводствени междинни култури/покривни култури с последващо зелено торене. Междинните култури/покривни култури трябва да бъдат налични на полето в периода от 15 октомври на годината на кандидатстване до 15 февруари на следващата година. Б) Внасяне на хранителни вещества в почвата чрез използването на външни органични подобрители на почвата: 1.Подобрители, получени чрез процес на аеробно третиране от отпадъчна био маса; 2.Подобрители, получени чрез процес на анаеробно третиране от отпадъчна био маса; 3.Подобрители, получени чрез процес на биологично третиране от отпадъчна био маса чрез червеи; 4.Подобрители, получени чрез процес на термално третиране от отпадъчна био маса. Индикативната годишна ставка за всяка от годините в периода 2023-2027 г. е 52,87 евро/ха. През 2023 г. се планира бюджетът по интервенцията да бъде 24 395 328,27 евро, а общото финансиране за еко схемата за периода 2023-2027 г. е 108 230 177 евро. Еко схемата за запазване и възстановяване на почвения потенциал (насърчаване на зелено торене и органично наторяване) е създадена в отговор на 5 потребности в рамките на Стратегическия план на България: Подобряване качеството на почвите чрез ограничаване на процесите на водна и ветрова ерозия; Поддържане на добър баланс на запасеност на почвите с органично вещество; Продължаване на поддържането на нисък азотен и фосфорен отпечатък в почвите; Продължаване на прилагане на оптимизирана и устойчива употреба на ПРЗ, минерални и органични торове и Интервенции за подобряване използването на торове и продукти за растителна защита в земеделието. Интервенцията ще има принос към индикатор R.22 Дял на използваната земеделска площ съгласно подпомогнатите ангажименти за подобрено управление на хранителните вещества.

**2.** **Френският министър на земеделието Жулиен Денорманди счита, че ЕС трябва да определи цели за производството на храни**. В своето въведение към дискусията по време на заседанието на Съвета в Люксембург на 7 април относно Съобщението на Комисията за продоволствената сигурност той припомни, че ангажиментът от Римския договор за гарантиране на продоволствената сигурност означава, че „от нас зависи да определим производствените цели“. В изказването си френският министър отбеляза, че „изглежда, че в момента няма никакви производствени цели в Европа“, а въпросът за преход към централно планиране „е сложна тема, но аз твърдо вярвам, че ще трябва да се пристъпи към разговор." Става дума за намаляване на зависимостта на ЕС от вноса на определени продукти като торове и фуражи, което ще подобри ситуацията в Европейски съюз. Жулиен Денорманди каза, че „нищо от това не трябва да се случва без опазване на околната среда и този преход, за който всички говорим“, но настоя, че трябва да се определи „какво е нивото на производство, което искаме." Продължи, че трябва да има ясна визия за това какъв вид и какво ниво на производство ще позволи да се изхранват хората в ЕС при задоволително ниво на цени и безопасност. „Ние също трябва да играем своята роля в глобалното снабдяване с храни. Русия използва зърнените култури като стратегически инструмент. Очевидно всичко това трябва да се случи в условия, които зачитат околната среда и гарантират, че можем да поддържаме нивата на производство в дългосрочен план“, обясни Жулиен Денорманди.

|  |  |
| --- | --- |
| ***Още от ЕС и света*** |  |

**3. Лидерите на браншови организации в земеделието от Централна и Източна Европа призоваха за пренасочване на земеделската политика на ЕС върху продоволствената сигурност, забавяйки въвеждането на реформираната ОСП с една година и отстъпвайки от целите на Зелената сделка за намаляване** **на** **употребата на пестициди и торове**. Представителите на браншовите организации в земеделието от Вишеградската група (Чехия, Унгария, Полша и Словакия), заедно с колегите си от България, Литва, Румъния, Хърватия и Естония, се срещнаха от 31 март до 1 април в Братислава, за да обсъдят съвместния си принос към продоволствената сигурност. Те приветстваха подновения фокус на политиката на ЕС върху продоволствената сигурност. Препоръчаха мобилизирането на допълнителен бюджет, особено за целите на устойчивостта на ОСП, околна среда, климата и развитието на селските райони. Изразиха подкрепа за Съобщението на Комисията за продоволствената сигурност в ЕС. Подкрепиха намаляването на употребата на продукти за растителна защита, но поискаха да бъдат взети предвид „географските, климатичните и икономическите особености и различната изходна позиция на държавите членки. Изразиха мнение, че трябва да има „временни дерогации за мерките за агроекология и климат по 2-ри Стълб.” Авансовите плащания на директните плащания на площ и животни трябва да се се правят преди 16 октомври всяка година. Призоваха за намаляване на санкциите за неспазване за мерките за развитие на селските райони и директните плащания, с удължен срок за кандидатстване. Лидерите на земеделските организации призоваха за промени или временно отлагане на правилата, които биха ограничили производството на храни, с дерогации от определени правила за условността. „Временното намаляване на изискванията в тези стандарти (диверсификация на културите вместо ротация, паша на непродуктивни площи и т.н.) значително увеличава производствения капацитет, без да оказва значително въздействие върху околната среда и климата“, казват те. Те също така считат, че земеделските производители трябва да бъдат мотивирани с временно увеличаване на обема на обвързаните с производството плащания, а прилагането на новата ОСП трябва да бъде отложено с една година до 1 януари 2024 г. Казват, че има спешна необходимост от преразглеждане на целите на стратегиите на Европейската Зелена сделка и прилагането им във времето, особено на такива, които значително ще намалят производството на храни (намаляване на употребата на пестициди и торове, увеличаване на непроизводствените площи, увеличаване на площите за биологично земеделие).“